**ÅRSMELDING**

**2018**

Rettspolitisk forening



**Foreninga - nøkkeltall**

Innledningsvis presenteres nøkkeltall for foreninga. Mer utfyllende informasjon gis på de påfølgende sidene.

**Styret**

Styret har fra den 19.04.2018 bestått av Siri Rudå, Elsa Skjong, Karin Maria Svånå, Hanne Hareide Skårberg, Ingrid Lie, Yngve Gran Andersen, Grethe Kristine Olsen, Ingrid Adele Selvik, Marie Natland Wabakken, Embla Helle Nerland og Tonje Lilaas Larsen.

For øvrig har redaktør Hadi Strømmen Lile møtt på flere styremøter på vegne av Kritisk juss, og Ida Tønnessen på vegne av Jussbuss.

Tonje ble valgt som leder på årsmøtet, og styret valgte Embla som nestleder. Embla har i tillegg hatt ansvar for medlemshåndtering og fungert som sekretær. Styrets oppgaver har vært fordelt utover på styremedlemmene. Elsa har hatt ansvaret for foreningas økonomi. Ingrid L. har hatt ansvar for høringer. Ingrid S. har hatt ansvar for sosiale medier, mens Embla har hatt ansvar for øvrig markedsføring. Hanne, Yngve, Grethe og Ingrid S har hatt ansvar for lanseringsarrangementene, mens Marie og Karin har hatt ansvar for bloggen.

**Antall medlemmer**

Samlet har foreninga 306 medlemmer pr 06.03.19. Disse er fordelt slik:

|  |  |  |
| --- | --- | --- |
|  | 26.03.18 | 06.03.19 |
| **Antall medlemmer** | **303** | **306** |
| - hvorav ordinære | 196 | 206 |
| - hvorav studenter/pensjonister | 99 | 90 |
| - hvorav institusjoner | **8** | **9** |
| **Sum medlemmer** | **303** | **306** |

Fra og med 2017 startet vi å publisere Kritisk juss åpent tilgjengelig på nett (open access), og vi fryktet at dette skulle føre til en nedgang i antall medlemmer. Det har det ikke gjort. Vi ligger på et stabilt nivå hva gjelder antall medlemmer.

**Økonomi**

Foreninga har gått i overskudd i 2018. Egenkapitalen har økt fra 2017 til 2018. Vi har mottatt støtte fra Bergesenstiftelsen og Niels og Dina Espelands legat. Foreninga søker for øvrig om prosjektstøtte til Høstseminaret.

**Markedsføring**

Rettspolitisk forening har både en nettside og en blogg, men det er sosiale medier som primært brukes for markedsføring. Per 12.03.19 har foreninga 2031 likerklikk på Facebook 437 følgere på Twitter. Dette er en oppgang fra henholdsvis 1853 og 403 i mars 2018.

**Faglig arbeid og arrangementer**

Det er utarbeidet 18 skriftlige høringer. Når det gjelder faglige arrangementer, ble det gjennomført et svært vellykket Høstseminar i september, i tillegg til et lanseringsmøte for utgivelse av Kritisk juss og to høringsmøter. Aktivitetsnivået har vært noe lavere enn tidligere på grunn av den krevende økonomiske situasjonen til Kritisk juss. Vi har som mål å arrangere flere lanseringsarrangementer i 2019.

**Styrets aktiviteter**

**Økonomi**

Foreninga har en trygg økonomi. Vi gikk i 2018 med et overskudd på 18 484 kr. kroner, og har en solid egenkapital.

Styret ved økonomiansvarlig og leder har et overordnet ansvar for foreningas økonomi. Styrets økonomiansvarlig har siden årsmøtet våren 2018 vært Elsa Skjong. Økonomiansvarlig har i perioden samarbeidet med leder Tonje Lilaas Larsen, redaktør for Kritisk juss Hadi Lile, kontaktperson i Universitetsforlaget Maud Hol, regnskapsfører Nils J. Holter og kasserer Anders Brosveet hos Advokatfirmaet Elden. Regnskap for foreninga føres av Anders Brosveet.

Foreningas arbeid finansieres i utgangspunktet av medlemsinntekter. En stor del av foreningas utgifter er knyttet til utgivelsen av tidsskriftet Kritisk juss. Resten av midlene som er nødvendig for å kunne utgi Kritisk juss blir det søkt om fra stiftelser og legater. Foreninga har i tillegg noen utgifter til fagarrangementer og små driftsutgifter.

Universitetsforlaget har ansvar for økonomien knyttet til utgivelsen av Kritisk juss. Foreninga er likevel ansvarlig overfor Universitetsforlaget for å skaffe tilstrekkelige midler til utgivelsen av tidsskriftet. Regnskapet for Kritisk juss føres av forlaget. For 2018 søkte foreninga om støtte på kr. 120 000 fra Bergesenstiftelsen, og 50 000 kr. fra Fritt Ord, men fikk avslag på begge søknadene. Vi søkte Bergesen på nytt og fikk innvilget støtte til Kritisk juss på kroner 90 000. I tillegg innvilget Niels og Dina Espelands legat støtte på kroner 25 000 til utgivelse av tidsskriftet.

For å sikre en forsvarlig økonomi ble det i styremøtet i februar 2018 besluttet at Kritisk juss kun skulle gis ut gjennom open access på idunn.no, og ikke i trykt format. I tillegg reduserte vi antall hefter fra fire til tre. Vi har brukt 2018 til å finne ut om vi har økonomi til å gi ut Kritisk juss i trykt format i framtiden, og landet på at vi ikke kommer til å gå tilbake til trykt format, i hvert fall ikke i nærmeste fremtid. Hverken medlemsmassen eller antall lesere av Kritisk juss har hatt noen negativ endring etter at vi sluttet å utgi tidsskriftet på papir. Styret mener derfor at vi kan klare å opprettholde en høy interesse for foreninga og Kritisk juss på andre måter, særlig gjennom god markedsføring og hyppige arrangementer.

**Markedsføring**

For inneværende styreperiode har ansvaret for markedsføring vært fordelt på flere styremedlemmer.

Foreninga har hovedsakelig benyttet Facebook til markedsføring på sosiale medier. Kontoen ble primært brukt til å spre informasjon om våre arrangementer, nye blogginnlegg på Kritisk jussblogg, samt nye utgaver av Kritisk juss. Det postes dessuten jevnlig nyhetsartikler som er relevante for foreningens arbeid.

Det er viktig for foreninga å være synlige overfor studenter i juridiske emner. I den anledning har vi deltatt på foreningsdagen under fadderuka ved Det juridiske fakultet ved Universitet i Oslo. Dette var en god anledning til å introdusere foreningen for nye studenter på et tidlig tidspunkt. Vi har også promotert foreninga i anledning faglige arrangementer, og benyttet arrangementene aktivt til å oppfordre publikum til å bli medlem og til å engasjere seg i foreningas arbeid.

**Medlemshåndtering**

Rettspolitisk forening hadde en stabil økning i medlems- og abonnentsmasse fra 2013-2016. Fra og med 2017 hadde vi ikke lenger anledning til å ha abonnenter, som følge av at Kritisk juss ligger åpent tilgjengelig på idunn.no. Vi hadde derfor en reduksjon i antall medlemmer fra 2016 til 2017, og vi mistet også medlemmer i 2018. Det er grunn til å anta at frafallet av medlemmer skyldes at vi ikke lenger gir ut Kritisk Juss på papir, og at vi dermed ikke er like synlige for medlemmene. Styret har forsøkt å bøte på dette ved å sende ut jevnlige nyhetsbrev, og ved å gi beskjed i flere kanaler ved nye utgaver av Kritisk Juss. Vi har også fått flere nye medlemmer, både på grunn av tilstedeværelse på foreningsdagene ved juridisk fakultet, og ved at medlemmer selv melder seg inn.

Endringen i medlemsmassen har imidlertid ikke ført til færre lesere av Kritisk juss. Den åpne publiseringen på idunn.no medfører tvert imot en stor økning i antall lesere.

I 2018 har vi videreført avtalen med medlemshåndteringssystemet Zubarus. Vi er svært fornøyde med oppfølgingen, og vil fortsette å bruke dette systemet. Vi har god oversikt over våre medlemmer, og kan tilby løsninger som avtalegiro, betaling via vipps, SMS-utsendelser og andre nødvendige servicetilbud.

Embla i styret har hatt ansvaret for kommunikasjon med Zubarus, og for oppfølging av medlemmene. Dette knytter seg til å gjennomføre adresseendringer, registrere innmeldinger og utmeldinger, fakturering og utsendelse av betalingspåminnelser.

**Øvrig administrasjon**

Styret har hatt møter den første tirsdagen hver måned, med unntak av juli måned. Deltakelse på styremøtene er en viktig forutsetning for samarbeid og ansvarsfordeling. I tillegg har det blant annet vært avholdt egne høstseminar-, blogg-, lanserings- og høringsmøter. Ut over dette har mye kommunikasjon gått via e-post. Styret bruker en felles e-postliste til å koordinere arbeidet og holde kontakt.

Styret har fulgt opp det gode samarbeidet med Universitetsforlaget i forbindelse med foreningas økonomiske situasjon og tilretteleggingen av utgivelser av Kritisk juss. Elsa og Tonje deltok på et møte med Maud Hol om ulike økonomiske løsninger, og flere styremedlemmer deltok på et redaksjonsmøte for Kritisk juss sammen med Maud. Møtet var vellykket og ga grunnlag for et tettere samarbeid mellom styret, redaksjonen og forlaget.

**Rettspolitisk forening, avdeling Bergen**

I 2016 opprettet en gruppe engasjerte jurister og studenter i Bergen en underavdeling til Rettspolitisk forening. Styret har i 2018 opprettholdt samarbeidet med styret i Rettspolitisk forening Bergen. Lokalavdelingen i Bergen har avholdt flere vellykkede arrangementer i løpet av året, men er nå i en periode med lavere aktivitet grunnet færre aktive deltakere. Se lokalavdelingens egen årsrapport for detaljert informasjon.

I 2018 har styret i Rettspolitisk forening, avdeling Bergen bestått av Marius Kjølstad, Eirin Schanke, Tarjei Røsvoll (leder), Ida Solheim, Linn Liljeros, Shaghyaegh Yousefi, Erlend Sand, Varg Lukas Folkman og Ingvild blindheim Hole.

**Faglig arbeid og arrangementer**

**Årsmøtet**

I forbindelse med årsmøtet 19.04.2018 arrangerte vi et foredrag om personvern. Finn Myrstad i Forbrukerrådet snakket om hva slags informasjon vi deler når vi samtykker til bruk av sosiale medier og om hva vi kan vente oss av EUs nye personvernregler.

**Høstseminaret**

Hver høst arrangerer Rettspolitisk forening et seminar om aktuelle rettspolitiske problemstillinger. Høstseminaret for 2018 fant sted fredag 21. til søndag 23. september, og ble for fjerde år på rad avholdt på Bardøla Høyfjellshotell på Geilo.

Høstseminaret ble arrangert av en egen komité som bestod av Elsa, Karin og Siri fra styret, Ida fra Jussbuss, samt Ingrid Keenan, Andreas Dalaker og Karina Kviebakk Mauren.

Tema for seminaret var økonomisk ulikhet, og hadde tittelen “Frihet, ulikhet og utenforskap: hva gjør vi med økende økonomisk ulikhet”. Rundt 50 personer deltok på seminaret.

Programmet var delt opp i tre bolker. Vi ville først se nærmere på hva ulikhet er, deretter se på årsakene til ulikhet og til slutt ble det diskutert ulike løsninger. Helgen ble startet allerede fredag kveld med litt mer lettbeint underholdning.

Fredag

* *Ulikhet blant jurister – hva har sosial bakgrunn å si for rekruttering og resultater i juriststanden?* Ved Marianne Nordli Hansen, Professor ved Institutt for sosiologi og samfunnsgeografi ved UiO.
* Ulikhetsquiz.

Lørdag

* *Ulikhetens historie – Historisk og overordnet om økonomisk ulikhet*. Ved Rolf Aaberge fra Statistisk Sentralbyrå.
* *Barn i fattigdom i et rikt land – Utviklingen av barnefattigdom i Norge og EU-land*. Ved Mona Sandbæk, forsker ved NOVA og professor ved Fakultet for samfunnsfag ved Oslo Met.
* *Ulikhet i arv og de formuende få – Hvordan fungerer arv og formue, og hvilken effekt har det på økende ulikhet?* Ved Kalle Moene, samfunnsøkonom og professor ved Økonomisk institutt, Universitetet i Oslo.
* *Avmakt i ledige hender - Hvordan påvirker et stadig mer digitalisert og robotisert arbeidsliv økende ulikheter?* Ved Rolf Aaberge fra Statistisk Sentralbyrå.
* *Utdanning til besvær – Hvilken rolle spiller skole og utdanning for de økonomiske forskjellene i befolkningen?* Ved Marianne Nordli Hansen, Professor ved Institutt for sosiologi og samfunnsgeografi ved UiO.
* Panelsamtale og spørsmål fra deltakerne – Forskerne diskuterte de ulike årsakene og hvordan de eventuelt samvirker.
* *Ulikhet: et nødvendig onde?* Axel Fjeldavli, rådgiver i Agenda, og Jan Erik Grindheim, rådgiver i Civita, diskuterte årsakene og mulige løsninger i et normativt perspektiv.
* *Kan 6-timersdagen fungere? Hvilken rolle kan 6-timersdagen ha for å redusere økende ulikheter?* Ved Gerd Liv Valla, tidligere leder av LO.

Søndag

* *Gratis penger til alle – Om borgerlønn kan være en mulig løsning og velferdsstatens fremtidige rolle.*  
  Ved Kalle Moene.
* *Skattet til likhet – Hvordan kan skatter og avgifter bidra til å redusere økonomisk ulikhet?* Ved Andreas Økland fra Dagbladet.
* Avsluttende debatt – Forskerne og tenketankene diskuterte de ulike mulige løsningene og hvilke som kan anses mest betydningsfulle/virkningsfulle i tiden fremover.

I seminaret ble det lagt til rette for dialog og diskusjon mellom panel og øvrige deltakere. Rettspolitisk forening opplevde at seminaret vekket stort engasjement og interesse for temaet, og at deltakerne lærte mye om dette. Vi var også godt fornøyde med å ha fått tak i svært kompetente og engasjerte innledere. Foreninga fikk gode tilbakemeldinger i etterkant av seminaret.

**Øvrige faglige arrangementer**

29. januar ble det avholdt lanseringsarrangement for utgave 2/2018 av Kritisk Juss. Arrangementet fant sted på Skatten på Tøyen. Vi tok utgangspunkt i én av utgavens artikler, «Pasientautonomi – en rettighet med moralske implikasjoner», og inviterte en av artikkelforfatterne, førsteamanuensis Marianne Bahus, til å holde et foredrag om temaet. Bahus holdt et veldig interessant foredrag om de moralske og etiske utfordringene ved en pasients rett til å nekte behandling som legen anbefaler. Vi var rundt 20 oppmøtte. Selv om det ikke var veldig mange som møtte, var det en god atmosfære med blant annet aktiv spørsmålsstilling fra salen. Alt i alt var det et vellykket arrangement.

Vi har også arrangert to høringsmøter i løpet av høsten og vinteren. Dette var sosiale møter for å diskutere høringsarbeid, hvor tanken var at aktive studenter utenfor styret også kunne delta.

Første høringsmøte ble avholdt 12. september på Fuglen på St. Olavs plass. Styremedlem Ingrid L. holdt en introduksjon om høringer og høringsarbeid.

Det andre høringsmøtet ble avholdt 6. desember på Kulturhuset. Ida Tønnessen fra Jussbuss ledet diskusjonen om høringen "endringer i statsborgerloven mv. Domstolsbehandling av saker om tilbakekall av statsborgerskap." De som møtte hadde tilknytning til enten Jussbuss eller Rettspolitisk forening, men det var likevel nyttig og interessant å diskutere høringsinnholdet med Jussbuss.

**Høringsuttalelser**

Rettspolitisk forening avga 18 høringsuttalelser i perioden april 2018 til april 2019, som er samme antall som vi avga i perioden april 2017 til april 2018. Vi skrev både selvstendige høringsuttalelser og stilte oss bak uttalelser skrevet av Jussbuss, LDO og FRI. Høringsuttalelsene har omhandlet følgende forslag, utredninger og rapporter:

1. Forslag til endringer i sosialtjenesteloven om kvalifiseringsprogrammet
2. Forslag til endringer i sprøyteromsordningen
3. Forslag til endringer i offentleglova
4. Forslag til endringer i straffeloven mv. (oppfølgning etter ikraftsettelsen av straffeloven)
5. Retningslinjer for samarbeid mellom politiet og barnevernstjenesten
6. Endring i utlendingslova – heva strafferamme for ulovleg opphald etter utvisning som følgje av straff eller særreaksjon
7. Endringer i statsborgerloven mv. Domstolsbehandling av saker om tilbakekall av statsborgerskap
8. Forsvarlig utlånspraksis
9. Endringer i barnehageloven, opplæringsloven og friskoleloven - hjemmel til å kreve botid for utenlandske arbeidstakere som skal ansettes i barnehage eller skole
10. Høring av forslag til endringer i abortloven - fosterreduksjon
11. Endringer i utlendingsloven og utlendingsforskriften – bruk av DNA-testing i utlendingssaker
12. Endringer i arbeidstvistloven.
13. Endringer i straffeloven mv. (avvergingsplikt, tvangsekteskap, skyting mot politiet m.m.
14. Endringer i utlendingsloven - varig karantene for vertsfamilier som utnytter au pairer
15. Forslag til endringer i passloven mv. - pass til barn og prøveløslatte
16. Forslag om etablering av et lavterskeltilbud for behandling av saker om seksuell trakassering
17. Forslag til endringer i tvisteloven - tvistelovevalueringen
18. Utredning om det strafferettslige diskrimineringsvernet

Vi deltok også på en muntlig høring om avvikling av prinsippet om ett statsborgerskap. Høringsuttalelsene kan leses i sin helhet på vår hjemmeside, [www.rpf.no](http://www.rpf.no).

**Kritisk juss-bloggen**

Bloggen ble opprettet av foreningas styre i 2015 med det formål å gi medlemmer i foreningen og andre personer en arena for å ytre sine meninger om juss og politikk. Bloggen kan leses på [www.kritiskjussblogg.wordpress.com](http://www.kritiskjussblogg.wordpress.com).

I perioden januar 2018 til og med februar 2019 er det publisert 15 innlegg på bloggen. Innleggene er skrevet av både styremedlemmer i Rettspolitisk forening og eksterne bidragsytere. Innleggene har tatt opp om mange ulike temaer; personvern, ruspolitikk, isolasjon av psykisk syke, problematisk kriselovgivning, innskrenkninger i offentlighetslova, arbeidskamp i Libanon, endringer i NAV og hvilke konsekvenser det får for rettssikkerheten at det kuttes i bevilgningene til domstolene.

I denne perioden hadde bloggen totalt 4774 sidevisninger. Av dem var 2768 unike lesere. Tallene viser en liten nedgang fra forrige styreperiode, hvor vi i perioden januar 2017 til og med februar 2018, hadde 14 publiserte innlegg, 6640 sidevisninger og 3804 unike lesere. Vi tror nedgangen skyldes at vi i mindre grad har promotert innleggene i sosiale medier. Dette skal vi jobbe med i 2019.

Vi ønsker fortsatt at terskelen for å få publisert en mening på bloggen skal være lav. Interesserte som sitter inne med tanker om det som skjer i jussens og politikkens verden, oppfordres til å bidra med innlegg ved å sende en henvendelse til [blogg@rpf.no](mailto:blogg@rpf.no).

**Avslutning og oppsummering**

Rettspolitisk forening står som stolt utgiver av Kritisk juss, men vi har de siste to styreperiodene hatt noen utfordringer knyttet til utgivelsen. Det blir utgitt tre utgaver av tidsskriftet i 2018. Antall visninger av Kritisk juss på idunn.no økte med 254 % fra 2016 til 2017. I 2018 hadde tidsskriftet over 18 000 visninger. Disse tallene viser at tidsskriftet når ut, og at mange ønsker å lese det. Derfor vil vi fortsette arbeidet med å sikre de økonomiske rammene for fremtidige utgivelser.

Selv om Kritisk juss utgis åpent tilgjengelig på idunn.no håper vi at så mange medlemmer som mulig ønsker å fortsette å være medlem av foreninga. Vi håper også at nye medlemmer kommer til og ser verdien av foreningas arbeid for utsatte grupper. Medlemsinntektene er avgjørende for driften av foreninga, og vi vil derfor arbeide for et fortsatt stabilt medlemstall framover. Styret håper også at lokalavdelingen vil fortsette med sitt arbeid, og at de vil bidra til å rekruttere medlemmer også utenfor Østlandsområdet.

Målet for 2019 er som i 2018 i større grad å frigjøre ressurser til rettspolitisk arbeid som å skrive høringsuttalelser og arrangere flere lanseringsarrangementer. I tillegg ønsker vi i større grad å vise frem det gode arbeidet som allerede gjøres gjennom en aktiv markedsføring overfor studenter og andre interesserte, noe som igjen kan bidra positivt i arbeidet med å rekruttere og beholde medlemmer.